সেলিম-সুলেমান

সেলিম-সুলেমান হলেন ভারতীয় সুরকার ও সঙ্গীত পরিচালক যুগল।  দুই ভাই সেলিম মার্চেন্ট ও সুলেমান মার্চেন্ট একত্রে বলিউড চলচ্চিত্রে এই নামে কাজ করে থাকেন। কৃষ (২০০৬) চলচ্চিত্রে তাদের কাজের জন্য তাঁরা শ্রেষ্ঠ আবহ সঙ্গীত বিভাগে ফিল্মফেয়ার পুরস্কার অর্জন করেন। এছাড়া তাঁরা একটি মির্চি সঙ্গীত পুরস্কার, একটি আইফা পুরস্কার, দুটি স্ক্রিন পুরস্কার ও একটি জি সিনে পুরস্কার অর্জন করেছেন। এছাড়াও তাঁরা একটি ডেটাইম এমি পুরস্কারের জন্য মনোনয়ন লাভ করেছেন।

বলিউডে তাদের উল্লেখযোগ্য কঞ্জের মধ্য রয়েছে আজা নাচলে, চাক দে! ইন্ডিয়া (২০০৭), রব নে বানা দি জোড়ি, ফ্যাশন (২০০৮), কুরবান (২০০৯), ব্যান্ড বাজা বারাত (২০১০), ও হিরোইন (২০১২)। এছাড়া তারা হলিউডের সোল্ড চলচ্চিত্রের দুটি গানের সঙ্গীত পরিচালনা করেছেন।

সেলিম মার্চেন্ট সনি এন্টারটেইনমেন্ট টেলিভিশনের ইন্ডিয়ান আইডলের পঞ্চম মৌসুমের তিনজন বিচারকের একজন ছিলেন।

প্রারম্ভিক জীবন
সেলিম-সুলেমান মহারাষ্ট্রের মুম্বই শহরে একটি ইসমাইলি শিয়া মুসলিম পরিবারে জন্মগ্রহণ করেন। তাদের পূর্বপুরুষেরা গুজরাতের কচ্ছ জেলার মুন্দ্রার বাসিন্দা ছিলেন। সেলিম মার্চেন্ট ১৯৭৪ সালের ৩রা মার্চ এবং সুলেমান মার্চেন্ট ১৯৭০ সালের ২১শে মার্চ জন্মগ্রহণ করেন। তাদের পিতা সদরুদ্দিন মার্চেন্ট ভারতের ইসমাইলি স্কাউটস অর্কেস্ট্রার প্রধান ছিলেন। তার অনুপ্রেরণাতেই এই যুগল সঙ্গীত অঙ্গনে পদার্পণ করেন। সেলিম লন্ডনের ট্রিনিটি কলেজ অব মিউজিক থেকে পিয়ানোর প্রশিক্ষণ নেন, অন্যদিকে সুলেমান তৌফিক কুরেশী, ও ওস্তাদ জাকির হুসেইনের নিকট থেকে তবলার প্রশিক্ষণ নেন।

কর্মজীবন
সেলিম-সুলেমান ১৯৯৭ সাল থেকে হিন্দি চলচ্চিত্রের সুরারোপ করছেন। তাদের প্রথম কাজ ছিল সঞ্জয় গুপ্তের হামেশা (১৯৯৭)। এরপর তারা ১৯৯০-এর দশকের শেষভাগে ভিভা, আসমান, শ্বেতা শেঠী, জেসমিন ও স্টাইল ভাইয়ের একাধিক হিন্দি পপ অ্যালবামের সুর করেছেন।

২০০০-এর দশকের শুরুতে তারা বিভিন্ন চলচ্চিত্রের আবহ সঙ্গীতের কাজ করেছেন। তারা ভূত (২০০৩) চলচ্চিত্রের জন্য শ্রেষ্ঠ আবহ সঙ্গীত বিভাগে স্ক্রিন পুরস্কার অর্জন করেন। পরের বছর তার ধুম (২০০৪) চলচ্চিত্রের জন্য শ্রেষ্ঠ আবহ সঙ্গীত বিভাগে স্ক্রিন পুরস্কার অর্জন করেন। তারা মুঝসে শাদী করোগি (২০০৪) চলচ্চিত্রের জন্য শ্রেষ্ঠ আবহ সঙ্গীত বিভাগে আইফা পুরস্কার অর্জন করেন। এছাড়া তারা আব তক ছাপ্পান (২০০৪) চলচ্চিত্রের জন্য শ্রেষ্ঠ আবহ সঙ্গীত বিভাগে জি সিনে পুরস্কার অর্জন করেন।

২০০৫ সালে তারা করণ জোহর ও শাহরুখ খানের প্রযোজনায় কাল (২০০৫) চলচ্চিত্রের গানের সুর করার সুযোগ পান। যেখানে তাঁদের কাজ সমাদৃত হয়। এই চলচ্চিত্রের জন্য পরিচালক সোহম শাহ শাহরুখ খানের উন্মুক্ত বুক ও সিক্স প্যাক পরিবেশনা করবেন এমন একটি গানের সুরের জন্য এমন সুরকার খুঁজছিলেন, যে দুর্দান্ত ও মনোমুগ্ধকর সুর সৃষ্টি করতে পারে। পরে সেলিম-সুলেমান সুপার হিট "কাল ধামাল" গানটির সুর করেন। নিল 'এন' নিকি (২০০৫) চলচ্চিত্রের একটি গানের জন্য তাঁরা 'ভুল' ইংরেজি ব্যবহারের সিদ্ধান্ত নেন। চলচ্চিত্রটির পাঞ্জাবি নায়কের জন্য তাঁরা অন্বিতা দত্তের গানে 'ভুল' ইংরেজি ব্যবহার করেন। তাঁরা ইকবাল (২০০৫) চলচ্চিত্রের "আশায়েঁ" গানটি মাত্র একদিনে সুর করেন।

থাম্ব|বাম|200px|২০১১ সালে সেলিম
সেলিম-সুলেমান কৃষ (২০০৬) চলচ্চিত্রের জন্য শ্রেষ্ঠ আবহ সঙ্গীত বিভাগে ফিল্মফেয়ার পুরস্কার অর্জন করেন। তাদের জনপ্রিয় একটি গান হল ডোর (২০০৬) চলচ্চিত্রের "ইয়ে হোঁসলা"। এই গানে তারা যে সুর সৃষ্টি করেন, তা চাক দে! ইন্ডিয়া (২০০৭) চলচ্চিত্রের "মওলা মেরে" গানেও ব্যবহৃত হয়। অন্যদিকে, চাক দে! ইন্ডিয়া-র শীর্ষ গানটি প্রযোজক আদিত্য চোপড়া সাতবার পুনরাবৃত্তি করার পর চূড়ান্ত করেন। তাদের সুরারোপিত আজা নাচলে (২০০৭) চলচ্চিত্রে শীর্ষ গানটি হিট হয়। পাশাপাশি এই চলচ্চিত্রের অভিনয়শিল্পীদের ঠোঁট না মিলানো "ওরে পিয়া" গানটিও হিট হয়।

চাক দে! ইন্ডিয়া ও আজা নাচলে-র পর তারা পুনরায় আদিত্য চোপড়ার প্রযোজনায় রব নে বানা দি জোড়ি (২০০৮) চলচ্চিত্রের সুরারোপ করেন। তাদের সুরারোপিত এই অ্যালবামটি চার্টবাস্টার তকমা লাভ করে। এই চলচ্চিত্রের "হলে হলে" গানটিও তারা একদিনে সুর করেন। এই গানটিতে কণ্ঠ দিয়ে সুখবিন্দর সিং শ্রেষ্ঠ পুরুষ নেপথ্য কণ্ঠশিল্পী বিভাগে ফিল্মফেয়ার পুরস্কার লাভ করেন। এছাড়া তারা ফ্যাশন (২০০৮) ও কুরবান (২০০৯) চলচ্চিত্রের সুরারোপ করেন। সেলিম কুরবান চলচ্চিত্রের "শুকরান আল্লাহ" গানে কণ্ঠ দিয়ে সোনু নিগমের সাথে যৌথভাবে শ্রেষ্ঠ পুরুষ নেপথ্য কণ্ঠশিল্পী বিভাগে ফিল্মফেয়ার পুরস্কারের মনোনয়ন লাভ করেন।

তাদের সুরারোপিত ব্যান্ড বাজা বারাত চলচ্চিত্রের "অ্যাঁয়ভি অ্যাঁয়ভি লুট গয়া" পরিচ্ছন্ন গীতসমৃদ্ধ আনন্দদায়ক গান। পাঞ্জাবি লোকসঙ্গীত ধারার সুর সংবলিত গানটি পার্টি গান হিসেবে বেশ জনপ্রিয়তা অর্জন করে।

থাম্ব|ডান|240px|২০১৪ সালে পপুলার নাইটে সঙ্গীত পরিবেশনা করছেন সুলেমান
২০১৯ সালে তারা দুজন মির্জা হাদী রুসওয়ার উর্দু ভাষার উপন্যাস অবলম্বনে রাজীব গোস্বামীর সঙ্গীতনাট্য উমরাও জান আদা-র জন্য সুরারোপ করেন এবং মৌলিক সুর সৃষ্টি করেন।  সেলিম-সুলেমান তাদের বিভিন্ন কাজের সহযোগী কর্ষ কালে নিয়ে নির্মিত প্রামাণ্যচিত্র রক ডিস্কো তবলা-এর প্রযোজনা করেন। প্রামাণ্যচিত্রটি ২০২০ সালের অক্টোবরে গোল্ডেন গেট আন্তর্জাতিক চলচ্চিত্র উৎসব থেকে দুটি পুরস্কার অর্জন করে। এছাড়া তারা ঈদ আয়োজন উপলক্ষ্যে ২০২০ সালের ২১শে মে "মালিক মেরে" শীর্ষক একটি গানের প্রকাশ করেন। গানটিতে কণ্ঠ দেন রাজ পণ্ডিত, বিপুল মেহতা, সালমান আলি, ফয়সাল শেখ, শাদান ফারুকী, হাসনাইন খান, ফয়েজ বালোচ ও আদনান শেখ।

সেলিম-সুলেমান ২০২০ সালের  জুলাই মাসে মার্চেন্ট রেকর্ডস নামে একটি সঙ্গীত লেবেল প্রতিষ্ঠা করেন। এই লেবেল থেকে প্রকাশিত প্রথম একক গান "মাঙ্গি দুয়ায়েঁ"। ২০২০ সালে এই লেবেল থেকে ৯টি একক গান মুক্তি পায়। তারা ভূমি ২০২০ নামে সাতটি একক গান সংবলিত একটি অ্যালবাম প্রকাশ করে। এই অ্যালবামের গানে কণ্ঠ দিয়েছেন সুখবিন্দর সিং, জোনিতা গান্ধী, শ্রেয়া ঘোষাল, অরিজিৎ সিং, কৌশিকী চক্রবর্তী, রাজ পণ্ডিত, ওসমান মির, নিকিতা গান্ধী, সালমান আলি, স্বরূপ খান ও বিপুল মেহতা। এই অ্যালবামের প্রথম গান "সাঁওয়াল" ২৩শে নভেম্বর মুক্তি পায়। এছাড়া "জব তুম পাস হো" ও "মান মেঁ আমন" গান দুটিও শ্রুতিমধুর হিসেবে সমাদৃত হয়, কিন্তু এই দুটি গানে ইলেকট্রনিক প্রভাব নিয়েও আলোচনা রয়েছে।

পুরস্কার ও মনোনয়ন
 প্রদানের বছর পুরস্কার বিভাগ মনোনীত কর্ম ফলাফল ২০০৩  স্টার স্ক্রিন পুরস্কার  শ্রেষ্ঠ আবহ সঙ্গীত  ভূত   ২০০৪  ধুম   ২০০৫  আইফা পুরস্কার  শ্রেষ্ঠ আবহ সঙ্গীত  মুঝসে শাদী করোগি   জি সিনে পুরস্কার  শ্রেষ্ঠ আবহ সঙ্গীত  আব তক ছাপ্পান   ২০০৭  ফিল্মফেয়ার পুরস্কার  শ্রেষ্ঠ আবহ সঙ্গীত  কৃষ   প্রডিউসার্স গিল্ড চলচ্চিত্র পুরস্কার  শ্রেষ্ঠ সঙ্গীত পরিচালক  রব নে বানা দি জোড়ি   এফএইচএম ম্যাগাজিন পুরস্কার  শ্রেষ্ঠ পোশক পরিধানকারী সুরকার    ২০০৮  সাইরাকাস আন্তর্জাতিক চলচ্চিত্র উৎসব পুরস্কার  শ্রেষ্ঠ সঙ্গীত পরিচালক  ফ্যাশন   ২০০৯  ডেটাইম এমি পুরস্কার  শিশুতোষ ধারাবাহিকে সেরা মৌলিক গান  ওয়ান্ডার পেটস   ২০১০  ফিল্মফেয়ার পুরস্কার  শ্রেষ্ঠ পুরুষ নেপথ্য কণ্ঠশিল্পী  "শুকরান আল্লাহ" (কুরবান)  (সোনু নিগমের সাথে যৌথভাবে)   ২০১৩  মির্চি সঙ্গীত পুরস্কার  বর্ষসেরা ইন্ডি পপ গান  ছিনি রে মোরা চেন   ২০১৪  চুলেঁ আসমা  

তথ্যসূত্র

বহিঃসংযোগ
 দাপ্তরিক ওয়েবসাইট 



বিষয়শ্রেণী:জীবিত ব্যক্তি
বিষয়শ্রেণী:২১শ শতাব্দীর ভারতীয় সুরকার
বিষয়শ্রেণী:ভারতীয় পুরুষ সুরকার
বিষয়শ্রেণী:ভারতীয় চলচ্চিত্র সঙ্গীত সুরকার
বিষয়শ্রেণী:ভারতীয় সঙ্গীত যুগল
বিষয়শ্রেণী:আন্তর্জাতিক ভারতীয় চলচ্চিত্র অ্যাকাডেমি পুরস্কার বিজয়ী
বিষয়শ্রেণী:জি সিনে পুরস্কার বিজয়ী
বিষয়শ্রেণী:ভারতীয় পপ সুরকার
বিষয়শ্রেণী:ভারতীয় নেপথ্য গায়ক
বিষয়শ্রেণী:ভারতীয় সুফি
বিষয়শ্রেণী:মুম্বইয়ের সঙ্গীতশিল্পী
বিষয়শ্রেণী:গুজরাতি ব্যক্তি
বিষয়শ্রেণী:বলিউডের নেপথ্য সঙ্গীতশিল্পী
বিষয়শ্রেণী:২১শ শতাব্দীর ভারতীয় গায়ক